Prijava je od strane urednika nedeljnika "Tabloid" Milovana Brkića podneta na osnovu video snimaka i izjava sedmorice radnika koji potvrđuju priču Čepija, a za delo protiv ugrožavanja zdravlja ljudi.



Ovaj nedeljnik je priču, uz svedočenje Čepija, objavio pre pet dana, da bi snimke iz mesare sam Čepi ovog vikenda podelio putem Fejsbuka, što je izazvalo brojne reakcije u javnosti.





Sem što u snimcima optužuje nekadašnjeg poslodavca da građanima prodaje pokvareno meso, on tvrdi da se to isto dešava i u drugim velikim mesarama poput Neoplante, Karneksa ili Zlatiborca, a još teže optužbe iznosi na račun veterinarskih inspektora Ministarstva poljoprivrede i tvrdi da oni bez prethodne najave ne smeju da dolaze u obilazak klanica.



Kako su za 021.rs rekli u Ministarstvu poljoprivrede i zaštite životne sredine, novosadska veterinarska inspekcija je trenutno na terenu i proverava navode Čepija.





Snimci iz "Matijevića" napravljeni za vreme poplava



In teresantno je da su snimci napravljeni pre bezmalo dve godine, a na pitanje zašto ih je tek sada objavio, Mihajlo Čepi za 021.rs odgovara da novac nije u pitanju, jer da je to hteo, ucenjivao bi direktno Matijevića.



"Hteo sam ljudima u Srbiji da pokažem šta se sve radi. Ljudi to zapravo i znaju, ali nisu imali priliku da vide dokaze. Iza svega stojim i ne plašim se. Nadam se da će ovo da pokrene ljude da pokažu šta se radi i u drugim korporacijama i da se država više umeša i pojača kontrole", kaže on.

Public Posted by Mihajlo Cepi on Saturday, January 30, 2016

Čepi naime tvrdi da se meso kojem je istekao rok trajanja koristi za izradu viršli, kobasica i drugih mesnih prerađevina tog mesnog giganta u Srbiji.



"Sve što se vrati iz prodavnice ide dalje u preradu. Bukvalno sve što je vraćeno, što je sa isteklim rokom, sve što smrdi i što se nije prodalo. Sve se to zamrzava i stoji u komorama i čeka na dalju preradu. Dodaje se beli luk i so da se ne bi dalje kvarilo, a ako je pokvareno ispere se kiselinom, koristi se karmin za bojenje mesa. On se dodaje u salame i dimljenu robu i zakonom je zabranjen i u EU i kod nas. On se sklanja kad dođe inspekcija. Takođe, problematično je i meso koje se uvozi, koje se kupuje neposredno pred istek roka trajanja. Ono se prepakuje još prilikom utovara u inostranstvu, a sve kasnije ide u preradu", priča Čepi za 021.





Za inspekciju tvrdi da dolazi isključivo najavljeno, a bilo je slučajeva da dođu nenajavljeni, te su tada inspektori bili izbačeni.



Kako kaže, sada se nada da će se nakon objavljenih snimaka država pokrenuti. "Iza svega stojim što sam objavio, zato sam i nastupio imenom i prezimenom", priča Čepi.

Matijević: Psi laju, a karavani prolaze



Kompanija Matijević reagovala je otvorenim pismom javnosti nakon objavljenog teksta u Tabloidu. U pismu koje je potpisala Lana Matijević, ćerka osnivača korporacije Petra Matijevića, navodi se da po prvi put reaguju na napise ovog nedeljnika, koji ih stalno blati, a isključivo zbog brige o svojim potrošačima.



"Ako je sve tačno što je Čepi rekao, zašto je čekao godinu dana? Zašto nas nije tužio ili zvao inspekciju? Zato što je sve izmišljeno. Verujte, da imaju zbog čega da nas zatvore, oni bi to odmah uradili jer naravno da svima upadamo u oči kao najbolji. Svi dobro znaju da ova klanica ima najviše farmi krupne stoke i pilića i da samim tim najviše i koljemo, a odatle proizilazi i najviše robe. Moje pitanje je: kako neko pravi robu bez sirovine, kao što rade neke naše konkuretske kompanije? Takvim stvarima se treba pozabaviti. Mi smo našu industriju doveli do savršenstva, opremljena je nemačkom tehnologijom firme Banss. Kada nam u posetu dolaze Rusi i Nemci, odlaze oduševljeni. Dolaze, baš kod nas, baš u jednu malu Srbiju po primer kako treba poslovati i vraćaju se u svoju zemlju i primenjuju to u svojim kompanijama", kaže između ostalog Lana Matijević.





Ona ocenjuje da je čitava priča skandalozna pogotovo ako se ima u vidu činjenica da Matijević zapošljava preko 3.000 ljudi i redovno im isplaćuje zarade, a za Čepija tvrdi da je bio uhvaćen u krađi pre godinu dana i da je, kada je saznao da mu se sprema otkaz, sam otišao iz firme.



Kako kaže, na ovu temu se kompanija više neće oglašavati i poručuje - "Kupujemo nove farme, zapošljavamo nove ljude, širimo se i napredujemo! Psi laju, a karavani prolaze", zaključuje Lana Matijević.

Sve se to već zna, ali uporno niko ne reaguje



Predsednik Nacionalne organizacije potrošača Srbije Goran Papović za 021 kaže da je kod potrošača uvrežena sumnja, i to opravdana da se u Srbiju uvozi nekvalitetno meso, da se potom prerađuje pokvareno i da je i IM "Matijević" jedna od takvih kompanija.



"Treba postaviti pitanje veterinarskoj inspekciji kada su poslednji put bili u kontroli. Jer gospodin Matijević ima svoju eko-laboratoriju koja je u njegovom vlasništvu i ona je jedina privatna laboratorija koja može da izdaje sertifikat o zdravstveno-bezbednosnoj ispravnosti namirnica. Zato je jedina adresa za pitanja veterinarska inspekcija. Da li mi kao potrošači zaista zaslužujemo da takvu robu imamo na trpezama", pita se Papović nakon javno objavljenih snimaka.

Posted by Mihajlo Cepi on Saturday, January 30, 2016